钦定古今图书集成/明伦汇编/氏族典/第259卷 > 王劢
## 钦定古今图书集成/明伦汇编/氏族典/第259卷 > 王劢

按《陈书王通传》：“通弟劢，字公济。梁世为国子《周易》生，
射策举高第，除秘书郎、太子舍人、河东王功曹史。王
出镇京口，劢将随之。张缵时典选举，嘉其风采，乃奏
为太子洗马，迁中舍人。大同末，梁武帝谒园陵，劢随
例迎候，敕令从辇，所经山川，莫不顾问，劢随事应对，
咸有故实。又从登北顾楼赋诗，辞义清典，帝甚嘉之。”
河东王为广州刺史，以劢为南海太守。王还朝，劢行
广州府事。越中饶沃，前后守宰，例多贪纵，劢独以清
白著闻。入为给事黄门侍郎。侯景之乱，西奔江陵。元
帝承制以为太子中庶子，出为晋陵太守，迁五兵尚
书。江陵陷，敬帝承制以为中书令。绍泰元年，加侍中。
高祖为丞相，劢兼丞相长史。及萧勃平后，授使持节、
都督广州等二十州诸军事。天嘉元年，征为侍中、都
官尚书，加金紫光禄大夫。废帝即位，加散骑常侍。太
建元年，迁尚书右仆射。四年卒，谥曰温。